Veste uriașă pentru iubitorii fotbalului românesc. Unul dintre cei mai mari antrenori din istoria sportului rege, cu o mulțime de trofee în palmares, inclusiv câștigarea Champions League, portughezul Jose Mourinho, va putea fi văzut stând pe bancă în carne și oase la București.
Nu, nu vă închipuiți că The Special One va pregăti vreo echipă din SuperLiga, pentru că probabil că toate cluburile din prima noastră divizie luate la un loc nu ar avea cum să asigure salariul astronomic pe care l-a avut peste tot Jose Mourinho. Tehnicianul lusitan va sta doar un singur meci pe bancă, acceptând propunerea membrilor Generației de Aur.
El va fi cel care va pregăti selecționata internațională care va întâlni naționala României din anii 90, cunoscută sub numele de Generația de Aur, cel care l-a convins foarte ușor să spună da fiind Gică Popescu. Meciul va avea loc pe Arena Națională pe 25 mai.
Jose Mourinho s-a și grăbit de altfel să facă public acest moment într-un mesaj adresat la solicitarea lui Gică Popescu pe canalul de instagram al Generației de Aur. Iată schimbul de mesaje dintre Gică Popescu și Jose Mourinho:
GICĂ POPESCU: „O noapte incredibilă, te asigur. Poți să îmi trimiți un mesaj video pentru cei 50.000 de oameni care ni se vor alătura pe Arena Națională?“
JOSE MOURINHO: „Salut! Cum se pare, voi merge în București foarte-foarte curând. Am fost invitat să fiu antrenorul unei echipe incredibile din seara minunată care urmează, unde toată lumea va avea ocazia să mulțumească echipei naționale care a făcut istorie.
Am fost invitat, așa că voi merge, am spus da. Sunt fericit să mă întorc în București și că voi fi printre cei mai buni jucători ai generației mele. Ne vedem în curând, București!“.